钦定古今图书集成/明伦汇编/氏族典/第415卷 > 《廖用贤尚友录》 > 祖珽
## 钦定古今图书集成/明伦汇编/氏族典/第415卷 > 《廖用贤尚友录》 > 祖珽

按《北史祖莹传》：“莹子珽，字孝征，起家秘书郎，对策高
第，为尚书仪曹郎中。齐文宣为并州刺史，署珽开府
仓曹参军。性疏率，不能廉慎。后为秘书丞，领舍人事。
文宣作相，珽拟补令史十馀人，皆有受纳，而谘取教
判，并盗官，遍略一部。还邺后，其事皆发，遂除名。天保
元年，复被召，授著作郎。珽善为胡桃油以涂画为，进”
之长广王，因言“殿下有非常骨法。”王即位，是为武成
皇帝，擢拜中书侍郎。和士开忌之，出为安德太守，转
齐郡太守，寻为太常少卿，拜秘书监。大被亲宠，遂志
于宰相。先与黄门侍郎刘逖友善，乃疏尚书令赵彦
深、左仆射元文遥、侍中和士开罪状，令逖奏之。逖惧，
不敢通。其事颇泄，彦深等先诣帝自陈。帝大怒，乃鞭
二百，配甲坊，寻徙于光州。武成崩，后主忆之，就除海
州刺史。是时，陆令萱外干朝政，其子穆提婆爱幸珽，
乃遗陆媪弟悉达书。和士开亦以珽能决大事，欲以
为谋主，与陆媪言于帝，帝从之，入为秘书监。士开死，
珽为侍中，又拜尚书左仆射，封燕郡公。珽附陆媪，专
主机衡，委任之重，群臣莫比。珽欲黜诸阉竖及群小
辈，推诚延士，为致安之。方陆媪、穆提婆议颇同异，乃
讽御史中丞《丽伯律》令劾主书王子冲纳赂知其事
连提婆，欲使赃罪相及，望因此坐，并及陆媪。陆媪闻
而怀怒，百方排毁，及诸宦者更共谮毁之，遂出为北
徐州刺史，卒于州。